Document ID: 32012R0583

A BIZOTTSÁG 583/2012/EU RENDELETE
(2012. július 2.)
az 1333/2008/EK európai parlamenti és tanácsi rendelet II. mellékletének a poliszorbátok (E 432-436) kókusztej esetében való használata tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben használható élelmiszer-adalékanyagok uniós jegyzékét és felhasználási feltételeiket.
(2)
Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és a tanácsi rendeletben (2) említett eljárásnak megfelelően módosítható.
(3)
Az 1331/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzéke a Bizottság kezdeményezésére vagy kérelem alapján frissíthető.
(4)
A Bizottsághoz kérelem érkezett annak engedélyezése iránt, hogy a polioxietilén-szorbitan-monooleát (poliszorbát 80, E 433) emulgeálószerként alkalmazható legyen a kókusztej esetében; a Bizottság a kérelmet hozzáférhetővé tette a tagállamok számára.
(5)
A kókusztej, amely a kókuszdió héja alatti belső rétegből és vízből, homogénezéssel előállított gyümölcskészítmény, nem őrzi meg emulgeálószer nélkül emulzió jellegét. A polioxietilén-szorbitan-monooleátot (poliszorbát 80, E 433), valamint a poliszorbátokat (E 432-436) az erre a célra használt leghatékonyabb emulgeálószerekként harmadik országokban általában engedélyezték.
(6)
A poliszorbátok (E 432-436) csoportjára meghatározott megengedhető napi bevitelt (ADI) az élelmiszerügyi tudományos bizottság 1983. július 8-i véleményében (3) 10 mg/testtömegkilogramm/nap értékben határozta meg. Az „Élelmiszer-adalékanyagok bevitele az Európai Unióban” című bizottsági jelentés (4) rámutatott, hogy a poliszorbátok (E 432-436) tekintetében a bevitel valósághűbb, az élelmiszer-adalékanyagok jelenlegi használatán alapuló értékelésre lehet szükség. Az Európai Élelmiszerbiztonsági Hatóság (a továbbiakban: Hatóság) a 257/2010/EU bizottsági rendeletben (5) foglaltaknak megfelelően a poliszorbátok (E 432-436) 2016 végéig történő újraértékelése során várhatóan elvégzi majd a bevitel említett értékelését. Addig az időpontig - az alkalmazás esetleges kiterjesztése tekintetében - kizárólag a teljes bevitelhez elhanyagolható mértékben hozzájáruló bevitel vizsgálata lehetséges. A kérelmező által megadott, a kókusztej piaci forgalmazására vonatkozó teljes körű adatokon alapuló, kókusztejjel történő várható poliszorbátbevitel (E 432-436) jóval az ADI alatt marad, így nem vezet további jelentős expozícióhoz. A kókusztej nem széles körben fogyasztott termék, és főként ázsiai ételek és desszertek készítésére használják. A becsült bevitel elhanyagolható, és sokkal kevesebb mint az ADI 1 %-a, ezért nem minősül jelentős mértékű hozzájáruló bevitelnek. Ezért az alkalmazás e konkrét kiterjesztése nem minősül biztonsági kockázatnak.
(7)
Az 1331/2008/EK rendelet 3. cikke (2) bekezdésének alapján a Bizottság kikéri a Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve ha a szóban forgó frissítések valószínűsíthetően nem gyakorolnak hatást az emberi egészségre. Mivel a poliszorbátok (E 432-436) kókusztej esetében emulgeálószerként való használatának engedélyezése az említett jegyzék olyan frissítését jelenti, amely valószínűsíthetően nem gyakorol hatást az emberi egészségre, nem szükséges kikérni a Hatóság véleményét.
(8)
Az 1333/2008/EK rendelet II. melléklete szerint a poliszorbátokra (E 432-436) csoportos engedély vonatkozik, mivel a szorbit, valamint mono- és dianhidridjei által alkotott részleges észterek és zsírsavak keverékeként a kémiai anyagok ugyanazon csoportjához tartoznak. Ezért helyénvaló nemcsak a polioxietilén-szorbitan-monooleát (poliszorbát 80, E 433) élelmiszer-adalékanyag, hanem az összes poliszorbát (E 432-436) használatát engedélyezni a kókusztej esetében.
(9)
Az 1333/2008/EK európai parlamenti és tanácsi rendelet II. mellékletének az élelmiszer-adalékok uniós jegyzékének létrehozásával történő módosításáról szóló,2011. november 11-i 1129/2011/EU bizottsági rendelet (6) átmeneti rendelkezései alapján az élelmiszerekben való használatra jóváhagyott élelmiszer-adalékok uniós jegyzékét létrehozó és a felhasználási feltételeket megállapító II. mellékletet 2013. június 1-jétől kell alkalmazni. Annak érdekében, hogy a poliszorbátok (E 432-436) kókusztej esetében történő használata már az említett időpont előtt is engedélyezhető lehessen, ezen élelmiszer-adalékanyag használatára vonatkozóan korábbi alkalmazási időpontot kell megállapítani.
(10)
Az 1333/2008/EK rendelet II. mellékletét ezért ennek megfelelően módosítani kell.
(11)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. július 2-án.

Labels: 0
3
17